Es tracta d'una eina senzilla, pública i gratuïta que facilita l'accessibilitat al sistema públic de salut les 24 hores els 365 dies de l'any Indica la geoposició i envia les dades de l'usuari al 061 CatSalut Respon, el que permet una millor assistència sanitària L'aplicació permet localitzar els centres i equipaments de salut més propers allà on es trobi l'usuari alhora que ofereix avisos i consells de salut
061CatSalut Respon, el telèfon de salut de la Generalitat de Catalunya, al servei del ciutadà i dels professionals de la salut les 24 hores al dia 365 dies a l'any, fa un pas més amb la creació de la seva aplicació mòbil 061CatSalut Respon.
El servei públic ofert fins al moment per via telefònica, xat i correu electrònic, entra així en l'entorn mòbil amb un disseny multiplataforma que cobreix les necessitats d'atenció al ciutadà.
Francesc Bonet, Director General del SEM, creu que "és l'adequació tecnològica que avui en dia pertoca, doncs augmenta l'accessibilitat al servei 061 CatSalut Respon tant als ciutadans com als professionals de la Salut".
L' app 061CatSalut Respon és una solució mòbil pública i gratuïta que geoposiciona, identifica i envia les dades de salut de l'afectat en el mateix moment de la trucada, el que millora i personalitza l'assistència sanitària.
El geoposicionament immediat permet veure en temps real on és l'usuari amb les coordenades concretes de la seva localització i, també immediatament i en la mateixa trucada, el 061 rep les dades que l'usuari ha enregistrat prèviament al terminal.
Aquestes són de dos tipus; per una banda, les personals com el nom, telèfon, adreça, DNI, etc, i per altra banda, les dades de salut, a les quals el servei 061 CatSalut Respon hi accedeix a través del Codi d'Identificació Personal (CIP) que és imprès a la targeta sanitària, realitzant així la consulta a la Història Clínica Compartida de Catalunya, on l'usuari hi té la informació personal de salut actualitzada.
A més, l'usuari pot localitzar els centres i equipaments de salut en temps real.
En aquesta primera versió són CAP's, CUAP's i Hospitals.
A través de l'aplicació, l'usuari pot rebre alertes i notificacions "push" personalitzades, per ampliar l'atenció sanitària telefònica que hagi obtingut prèviament, o generals, les quals l'avisaran d'una onada de calor o de la posada en marxa d'una nova normativa de salut, per exemple.
Des del menú, s'accedeix a consells, avisos i vídeos de salut, on s'hi troba diversitat d'informació rellevant, relacionada amb els medicaments, la Targeta Sanitària Individual (TSI), els consells als viatgers o d'altres en format notícia o alerta estacional.
L'aposta del 061 Catsalut Respon per aprofitar al màxim les potencialitats de la salut mòbil ha estat reconeguda amb el premi mHealth Mobile World Capital Barcelona.
El guardó, atorgat el passat 5 de juny en el marc de les V Jornades R+D+i en TIC i Salut de Girona, consolida l'aplicació com la millor solució mòbil per donar resposta a dubtes i problemàtiques de salut i benestar.
Aquesta App és compatible amb els programes que permeten la lectura de pantalla a les persones amb deficiència visual i dóna als usuaris la possibilitat de fer comentaris per tal d'obtenir-ne la seva millora.
Garanteix que és l'usuari qui estableix el grau de privacitat, de manera que aquest pot activar o desactivar l'enviament de dades personals i/o la seva geoposició quan ho cregui convenient, i permet fer la trucada tot i tenir desactivades ambdues opcions.
Balanç del primer any de funcionament del 061 CatSalut Respon
El servei 061 Catsalut Respon dóna atenció telefònica i atén totes les demandes de salut, tant urgents com d'informació sanitària.
Josep Maria Padrosa, ha definit el servei com "és la porta d'entrada al sistema de Salut, que conté la guia de serveis que l'Asseguradora Pública posa a disposició dels ciutadans.
Aquesta eina potencia el model d'atenció sanitària no presencial i realitza el seguiment d'alguns pacients crònics.
A Catalunya, 3 de cada 10 ciutadans, tenen un problema de salut crònic".
En el seu primer any de funcionament, va rebre 1.776.664 alertes (4.868 al dia) i d'aquestes, el 45% s'han resolt telefònicament; a través de consells de salut (23%), d'informació de salut (18%) o redireccionant al ciutadà a un altre centre del sistema de salut i en altres conceptes (4%).
En el 55% restant dels casos, va ser necessari activar un metge a domicili, ambulància o helicòpter medicalitzat del SEM.